Sabide ai 19 di Lui e je stade screade la edizion 2014 dal Mittelfest.
Il program de manifestazion al è avonde interessant, par sigûr miôr di chel des edizions dai ultins agns: a son plui Europe e Mitteleurope e in cheste suaze si viôt ancje un pôc di Friûl.
Nol è mancjât il spazi ancje par un pôc di “mainstream” talian di cualitât, cence fevelâ dal conciert di Redipuie dai 6 di Lui, che al è stât un event musicâl e mediatic cuntun impat grandonon, ancje se no si pues che jessi in cunvigne cu lis riflessions fatis dal diretôr de Vite Catoliche e ricuardadis ancje de bande dal Comitât pe Autonomie e pal Rilanç dal Friûl in cont di chê iniziative e plui in gjenerâl di cemût che al ven memoreât il centesim inovâl dal inviament de Prime Vuere Mondiâl.
Chel che, magari cussì no, no si à viodût nancje chest al è l’ûs di dutis lis lenghis de regjon Friûl-VJ – furlan, sloven, todesc e talian – tes azions di comunicazion istituzionâl dal Mittelfest, che a son dome par talian e in part par inglês.
Un mês e mieç indaûr si vevin sbelançâts su chest cantin, palesant un ciert otimisim. Si spietavin pardabon un segnâl in chest sens, ma a son rivâts dome “Segnali”. E salacor ancje un “segnalut”, stant che il gnûf president di Mittelfest te cerimonie di scree dal program di chest an al à tacât cul saludâ par furlan, par sloven e par todesc.
Isal avonde par jessi contents? Si puedial dî «alc al è alc, nuie al è nuie?».
fur_Latn fur_Latn fur_Latn fur_Latn fur_Latn fur_Latn